Wense En Vrese – Yolandi Serfontein
Posted on May 5, 2019 by Yollie Serfontein
Wense En Vrese
Ons is in 'n tydperk van onsekerheid in Suid-Afrika en dit net so voor die verkiesing op Woensdag, 8 Mei 2019. Woensdag gaan duisende Suid-Afrikaners in lang rye wag om ons kruisie te trek agter die politieke party van ons keuse. Sommige van ons gaan met hoop in ons oë staan, ander mense gaan nou weer met groot onsekekerheid Woensdag staan en wag om die kruisie te trek. Ek gaan ook Woensdag my kruisie trek, maar ek is nou op hierdie oomblik nie seker vir wie ek gaan stem nie, maar wees rustig want die regerende party en daardie party in rooi is nie hoog bo aan my lysie van partye om voor te stem nie.
Maar ek is nie hier om my keuses te verduidelik nie. Ek het gister die nuutste uitgawes van die Huisgenoot gekoop. Op die voorblad is Steve Hofmeyr en 'n opskrif wat heet "Herrie woed oor Steve se lied". Saam op die voorblad is 'n paar bekendes soos Snotkop, Shaleen Surtie-Richards en Liz Meiring, om 'n paar te noem. In die artikel deel hierdie bekendes en nog meer hul wense, vrese en waarop hulle bou in Suid-Afrika. Dit maak sin om als dit te deel want dit is wat ons almal voel wat hard werk om Suid-Afrika te bou vir ieder en elk van ons. Wel, altans is dit my droom ook. En my wense.
En vandag het ek dit ook goed gedink om my wense en vrese te deel op hierdie blog en dit voor die verkiesing. Hierdie inskrywing is bloot net my persoonlike of semi-persoonlike gevoelens wat ek graag wil deel en dit spruit geensins uit die herrie wat ontstaan het onlangs oor daardie lied nie. Dit sal baie onregverdig teenoor my wees as mens om onder die indruk te wees dat die onsmaaklikhede wat nou tussen Steve Hofmeyr en Multi-Choice plaasvind, die inspirasie was vir hierdie inskrywing.
Ek het 'n paar maande gelede 'n inskrywing gedoen getitled Buite die Lyne wat gehandel oor basies gelykheid vir ieder en elke Suid-Afrikaner. Van my latere inskrywings het ook aan hierdie onderwerp geraak en is basies my wens vir Suid-Afrika. My wens is vir ons almal om gelyke geleenthede te kry en gebruik te maak daarvan om Suid-Afrika 'n beter land vir ons almal te maak. Ek glo vas dat ons almal gelyk is in God se oë en dat ons almal 'n regverdige kans in die lewe verdien.
Nog 'n wens is respek en liefde mekaar en dat ons almal met mekaar oor die weg kan kom. Met respek en liefde kan ons almal Suid-Afrika 'n beter plek maak vir ons almal. Ek glo dat vriendelikheid en respek niks kos nie en as ons almal kan saamwerk om dit te vermag.
En dit bring my by my vrese wat die feit is dat mense nogsteeds die verlede teen mekaar gebruik om hul frustrasies en woede uit te druk op wrede maniere en om woorde van haat en bitterheid teenoor mekaar te spreek, of dit nou in die media is, op regstreekse televisie uitsendings of op sosiale media. Mense moet hulself dit afvra. Is geweld en haat ooit die moeite werd om jou punt te maak? Daar is mense wat hulself skuldig maak daaraan en ek glo dat dit in die pad staan om van Suid-Afrika 'n beter plek te maak vir ons almal.
Die verlede is agter ons almal en ongelukkig kan geen mens 'n tydmasjien in die hande kry en dit verander nie. Ongelukkig is nie almal bereid om vorentoe te kyk wat voorlê en aan die toekoms te wil werk nie.
Dit is waar ek ook wil eintlik deel waarop ek graag wil bou. Die media is altyd so vol slegte nuus. Ons almal, en dit is ek inkluis, kla oor die misdaad, korrupsie, moord, hoë pryse van basiese benodighede soos kos, water en petrol vir ons motors, ons veiligheid as ons alleen in die donker is oppad werk toe of as ons alleen in ons huise is, en beurtkrag wat ons onlangs ondergekry het. Daar is basies niks om op te bou as daar gedurig negatiwiteit is nie.
Maar elke nou en dan lees ek van iemand wat 'n positiewe en mooi daad vir iemand anders doen. Die media is darem bereid om te deel oor hoe mooi Suid-Afrika en sy mense is. Dit los 'n warm gevoel binne in my as ek lees hoe 'n onbekende held of heldin 'n verskil in iemand se lewe maak. As ons almal so kan wees. As ons almal 'n verskil in ander se lewe kan maak, maak nie saak hoe groot of hoe klein nie, sal Suid-Afrika 'n beter plek vir ons almal wees.
Een positiewe en mooi daad vir 'n ander mens gaan baie verder as al die negatiewe aspekte wat Suid-Afrika so onderkry. En dit is hoekom ek graag nuus vanuit 'n positiewe oord op my self-getitelde Facebook blog deel wat dit is sulke nuus wat ons almal net daardie hoop gee en ons geloof in die mensdom herstel.
Die opkomende verkiesing gaan basies net bestaan uit politieke speelballe waar politici mense met beloftes gaan tevrede hou en partye mekaar gaan aanvat oor hierdie belofte en daardie belofte wat hulle so graag hul ondersteuners wil tevrede hou en hoop vir die beste. Maar op die ou einde van die dag begin dit als by jou en dit eindig by jou. Net jy alleen kan daardie verskil maak in die lewe van ander mense.
Ek weet nie wat presies gaan voorlê met hierdie verkiesing nie. Ek wens ek het geweet. Maar terwyl daar 'n onsekerheid heers, maak solank die verskil in ander se lewens, want dit is wat jou ryker sal maak as 'n politikus met beloftes wat jy nie kan vertrou nie.